લગભગ ડઝન જેટલા વિદ્યાર્થીઓ અને વિદ્યાર્થિનીઓએ સ્પર્ધામાં ભાગ લીધો હતો. કોઈ પ્રારબ્ધને ચડિયાતું માનતું હતું તો કોઈ દાખલા-દલીલ સાથે પુરુષાર્થની ફેવર કરતું હતું. નિર્ણાયક સમિતિ વક્તાને ધ્યાનપૂર્વક સાંભળીને દરેકને માર્ક્સ આપી રહી હતી. આખરે જ્યારે ઇનામ વિજેતા તરીકે કિશન ગોસ્વામીનું નામ જાહેર કરવામાં આવ્યું ત્યારે તાળીઓના ગડગડાટથી હૉલ છલકાઈ ગયો હતો. કિશને પુરુષાર્થ અને પ્રારબ્ધ બંને તરફ બેલેન્સ રાખીને એવી જોરદાર રજૂઆત કરી હતી કે બંનેનું મહત્ત્વ જીવનમાં ફિફ્ટી-ફિફ્ટી હોય છે. કોઈને એકાવન ટકા આપી શકાય નહીં. વિભાના હાથે જ્યારે ઇનામ લેવા માટે સત્તર વર્ષનો કિશન સ્ટેજ પર આવ્યો ત્યારે વિભાએ તેને પૂછયું હતું. ‘કિશન તું મોટો થઈને શું બનવા માગે છે?’